**Dôvodová správa**

1. **Všeobecná časť**

Poslanci Národnej rady Slovenskej republiky Peter Antal, Tibor Bastrnák, Béla Bugár, Elemér Jakab a Peter Kresák predkladajú na schôdzu Národnej rady Slovenskej republiky návrh zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov (ďalej len „zákon č. 467/2002 Z. z.“) **a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov** (ďalej len „zákon č. 530/2011 Z. z.“).

Cieľom navrhovanej úpravy je umožniť súkromnú výrobu destilátov z vlastného ovocia pre vlastnú spotrebu fyzickými osobami výlučne za zákonom presne stanovených podmienok. Na Slovensku rovnako ako v i okolitých krajinách existuje dlhodobá tradícia súkromnej výroby destilátov z vlastného dopestovaného ovocia, ktorá je však platnou právnou úpravou postavená mimo zákon. Aktuálne riešenie nemožno považovať za postačujúce, keďže i napriek jednoznačnému zákazu a hrozbe trestného stíhania dochádza k súkromnej výrobe destilátov fyzickými osobami v nezanedbateľnom rozsahu.

Návrh z uvedeného dôvodu definuje súkromnú výrobu destilátu ako i súkromného výrobcu destilátu v rámci zákona č. 467/2002 Z. z. a stanovuje podmienky, za ktorých súkromný výrobca destilátu môže súkromnú výrobu destilátov vykonávať: okrem minimálneho veku 18 rokov, vlastníctva destilačného zariadenia spĺňajúceho stanovené podmienky a zákazu použitia vyrobeného destilátu na inú ako súkromnú spotrebu sa určuje maximálny objem vyrobeného liehu, ktorý súkromný výrobca destilátu môže vyrobiť za jeden kalendárny rok. Súkromný výrobca destilátu je povinný oznámiť držbu destilačného zariadenia, zároveň musí byť splnená i daňová povinnosť. V tomto smere nie je možné upraviť výnimku z daňovej povinnosti s ohľadom na legislatívu Európskej únie. Návrh ďalej upravuje kompetencie Ministerstva pôdohospodárstva a rozvoja vidieka Slovenskej republiky (ďalej len „ministerstvo“), kompetencie colných orgánov a tiež ukladanie sankcií v prípade porušenia zákona.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Predložený návrh zákona predpokladá mierne priaznivý vplyv na verejné financie a mierne nepriaznivý vplyv na podnikateľské prostredie. Návrh nebude mať vplyv na životné prostredie, zamestnanosť a informatizáciu spoločnosti, ani sociálne vplyvy.

**B. Osobitná časť**

**K čl. I, 1. bodu**

Za súkromnú výrobu destilátu možno považovať iba takú výrobu, ktorá spĺňa podmienky ustanovené zákonom. Súkromnú výrobu destilátu možno predovšetkým vykonávať iba v maximálnom povolenom objeme 25 l a. na osobu za kalendárny rok. Výroba sa môže realizovať výhradne v najviac 100 litrovom destilačnom zariadení, ktoré je na výrobu destilátu vyrobené a určené a nebolo od výroby pozmeňované. V prípade, že viacero členov spoločnej domácnosti spĺňa definíciu súkromného výrobcu destilátu, uplatní sa obmedzenie maximálne 25 l a. destilátu ročne na celú domácnosť.

**K čl. I, 2. bodu**

Súkromný výrobca destilátu musí spĺňať podmienku dovŕšenia 18 rokov veku, pri súkromnej výrobe destilátu môže použiť iba ním dopestované ovocie alebo surovinu pochádzajúcu z ním dopestovaného ovocia a pri výrobe destilátu môže použiť iba vlastné destilačné zariadenie spĺňajúce podmienky podľa odseku 1.

**K čl. I, 3. bodu**

Súkromný výrobca destilátu nemá povinnosť získať na súkromnú výrobu destilátu realizovanú v súlade so zákonom povolenie v zmysle § 3 ods. 1 zákona č. 467/2002 Z. z.

**K čl. I, 4. bodu**

Upravuje sa oprávnenie súkromného výrobcu destilátu použiť ním vyrobený destilát výhradne pre súkromnú spotrebu. Vyrobený destilát predovšetkým nesmie byť žiadnym spôsobom prenechaný iným osobám za úhradu a nesmie byť akýmkoľvek spôsobom uvádzaný na trh. Zároveň sa upravuje oznamovacia povinnosť súkromného výrobcu destilátu voči ministerstvu ako i voči colnému úradu. Upravuje sa okruh informácií, ktoré je súkromný výrobca destilátu povinný poskytnúť ministerstvu, vrátane oznámenia o tom, ak bol právoplatne odsúdený za trestný čin nepovolenej výroby liehu, alebo bol právoplatne uznaný vinným z niektorého z vymedzených priestupkov podľa zákona č. 467/2002 Z. z. alebo zákona č. 530/2011 Z. z. Ministerstvo vedie evidenciu súkromných výrobcov destilátu a tiež realizuje výmaz z tejto evidencie. Za opakované právoplatné uznanie vinným z priestupku podľa ods. 6 sa považuje, ak bol súkromný výrobca destilátu dvakrát alebo viackrát právoplatne uznaný vinným z rovnakého priestupku, alebo ak bol dvakrát alebo viackrát právoplatne uznaný vinným z niektorého z vymedzených priestupkov.

**K čl. I, 5. bodu**

Ustanovenia o výkone kontroly dodržiavania zákona upravené v § 13 sa použijú primerane i vo vzťahu k súkromnému výrobcovi destilátu.

**K čl. I, 6. bodu**

Upravuje ukladanie pokút ministerstvom v prípade porušenia zákona, pričom na konanie o priestupkoch sa použije všeobecný predpis.

**K čl. II, 1. bodu**

Základom dane z alkoholického nápoja, ktorým je lieh vyrobený súkromným výrobcom destilátu v súlade so zákonom č. 467/2002 Z. z., je maximálne množstvo liehu, ktoré je súkromný výrobca destilátu oprávnený vyrobiť v kalendárnom roku, t. j. 25 l a.

**K čl. II, 2. bodu**

Na alkoholický nápoj, ktorým je lieh vyrobený súkromným výrobcom destilátu, sa uplatní znížená sadzba spotrebnej dane z alkoholického nápoja podľa § 6 ods. 2 písm. b) zákona č. 530/2011 Z. z.

**K čl. II, 3. bodu**

Upravuje sa vznik daňovej povinnosti pri súkromnej výrobe destilátu prvým dňom uvedenia destilačného zariadenia do prevádzky za účelom výroby destilátu. Vo vzťahu k colnému úradu má súkromný výrobca destilátu povinnosť oznámiť mu každú plánovanú výrobu destilátu s uvedením informácií ako je predovšetkým predpokladané celkové množstvo vyrobeného alkoholického nápoja (destilátu) pri konkrétnej oznámenej výrobe a množstvo v ňom obsiahnutého liehu v l a.

**K čl. II, 4. a 6. bodu**

Určuje sa, že platiteľom dane je v prípade súkromnej výroby destilátu súkromný výrobca destilátu podľa zákona č. 467/2002 Z. z. a zdaňovacím obdobím je jeden kalendárny rok.

**K čl. II, 5., 7. a 8. bodu**

Legislatívno-technická úprava vo vzťahu k doplneniu nového odseku 2.

**K čl. II, 9. bodu**

Upravuje povinnosť súkromného výrobcu destilátu viesť evidenciu o vyrobenom alkoholickom nápoji s uvedením všetkých dní výroby, osobitne každého druhu vyrobeného destilátu, celkového objemu vyrobeného alkoholického nápoja i objemu obsiahnutého liehu v l a., ktorý súkromný výrobca určí na základe na tento účel vyrobeného a určeného meracieho zariadenia.

**K čl. II, 10. a 11. bodu**

Upravuje sa povinnosť colného úradu viesť elektronickú bázu údajov obsahujúcu zoznam súkromných výrobcov destilátu.

**K čl. II, 12. bodu**

Upravuje sa okruh informácií a skutočností, ktoré je súkromný výrobca destilátu povinný oznámiť colnému úradu. Okrem informácií týkajúcich sa držby destilačného zariadenia je súkromný výrobca destilátu povinný oznámiť colnému úradu, ak bol právoplatne odsúdený za trestný čin nepovolenej výroby liehu, alebo bol právoplatne uznaný vinným z niektorého z vymedzených priestupkov podľa zákona č. 467/2002 Z. z. alebo zákona č. 530/2011 Z. z. Za opakované právoplatné uznanie vinným z priestupku podľa ods. 11 sa považuje, ak bol súkromný výrobca destilátu dvakrát alebo viackrát právoplatne uznaný vinným z rovnakého priestupku, alebo ak bol dvakrát alebo viackrát právoplatne uznaný vinným z niektorého z vymedzených priestupkov. Upravuje sa povinnosť colného úradu viesť evidenciu súkromných výrobcov destilátu, ktorí colnému úradu oznámili držbu destilačného zariadenia.

**K čl. II, 13. bodu**

Ustanovenia § 69 ods. 3 zákona č. 530/2011 Z. z. o oprávneniach colného úradu sa použijú primerane i na výkon daňového dozoru a daňovej kontroly vo vzťahu k súkromnému výrobcovi destilátu. Ide predovšetkým o oprávnenie colného úradu vstupovať do priestorov, zisťovať stav zásob alkoholického nápoja a tovarov určených na jeho výrobu, oprávnenie kontrolovať výrobné zariadenia a oprávnenie bezplatne odoberať vzorky za účelom výkonu daňového dozoru a daňovej kontroly. Súkromný výrobca destilátu je povinný takýto výkon daňového dozoru a daňovej kontroly strpieť a poskytnúť colnému úradu nevyhnutnú súčinnosť.

**K čl. II, 14. a 15. bodu**

Legislatívno-technická úprava zohľadňujúca zavedenie inštitútu súkromnej výroby destilátu podľa zákona č. 467/2002 Z. z.

**K čl. II, 16. a 17. bodu**

Zavádzajú sa nové druhy priestupkov, ktorých sa dopustí fyzická osoba, ktorá vykonáva súkromnú výrobu destilátu v rozpore so zákonom.

Vo vzťahu k Trestnému zákonu je potrebné uviesť, že v prípade, ak dôjde k naplneniu skutkovej podstaty trestného činu nepovolenej výroby liehu podľa § 253 Trestného zákona, teda ak dôjde k neoprávnenej výrobe, prechovávaniu alebo uvádzaniu do obehu liehu *vo väčšom množstve*, alebo ak dôjde k neoprávnenému vyhotoveniu alebo prechovávaniu zariadenia na výrobu liehu, uplatnia sa ustanovenia Trestného zákona.

**K čl. III**

Ustanovuje sa účinnosť návrhu zákona tak, aby termínovo napĺňala všetky lehoty procesu prerokúvania a schvaľovania zákonov Národnou radou Slovenskej republiky.

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky Peter Antal, Tibor Bastrnák, Béla Bugár, Elemér Jakab a Peter Kresák

**2.** **Názov návrhu právneho predpisu**:

Návrh zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov **a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov**.

**3.**  **Problematika návrhu právneho predpisu:**

Je v súlade s právnou úpravou Európskej únie.

**4. Záväzky Slovenskej republiky vo vzťahu k Európskej únii:**

Nie sú predkladaným návrhom dotknuté.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný

**Doložka vybraných vplyvov**

|  |  |
| --- | --- |
| **1.  Základné údaje** | |
| **Názov materiálu** | |
| Návrh zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov **a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov**. | |
| **Predkladateľ (a spolupredkladateľ)** | |
| Peter Antal, Tibor Bastrnák, Béla Bugár, Elemér Jakab a Peter Kresák | |
| **Charakter predkladaného materiálu** | \*  Materiál nelegislatívnej povahy |
| S  Materiál legislatívnej povahy |
| \*  Transpozícia práva EÚ |
|  | |
| **Termín začiatku a ukončenia PPK** | Materiál nebol predmetom PPK |
| **Predpokladaný termín predloženia na MPK\*** | S  Materiál nebol predmetom MPK |
| **Predpokladaný termín predloženia na Rokovanie vlády   SR\*** | Materiál nebol predkladaný na rokovanie vlády Slovenskej republiky |
| **2.  Definícia problému** | |
| Nepostačujúca právna úprava, umožnenie súkromnej výroby destilátu za zákonom stanovených podmienok. | |
| **3.  Ciele a výsledný stav** | |
| Zavedenie inštitútu súkromnej výrobu destilátu fyzickými osobami, ktorý zohľadňuje právny rámec úpravy výroby liehu podľa zákona č. 467/2002 Z. z., požiadavky zákona č. 530/2011 Z. z. o spotrebnej dani z alkoholických nápojov ako i požiadavky praxe. | |
| **4.  Dotknuté subjekty** | |
| Súkromný výrobca destilátu, Ministerstva pôdohospodárstva a rozvoja vidieka Slovenskej republiky, colné úrady. | |
| **5.  Alternatívne riešenia - nepredkladajú sa** | |
|  | |
| **6.  Vykonávacie predpisy** | |
| Predpokladá sa prijatie/zmena vykonávacích predpisov?                          \*   Áno            S  Nie | |
| **7.  Transpozícia práva EÚ** | |
|  | |
| **8.  Preskúmanie účelnosti\*\*** | |

|  |  |  |  |
| --- | --- | --- | --- |
| **9.   Vplyvy navrhovaného materiálu** | | | |
| **Vplyvy na rozpočet verejnej správy** | x    Pozitívne | Žiadne | Negatívne |
| - z toho rozpočtovo zabezpečené vplyvy |      Pozitívne | x    Žiadne |    Negatívne |
| **Vplyvy na podnikateľské prostredie** | Pozitívne | Žiadne | x   Negatívne |
| - z toho vplyvy na MSP | Áno | Nie | x   Čiastočne |
| **Sociálne vplyvy** | Pozitívne | x Žiadne |    Negatívne |
| **Vplyvy na životné prostredie** |    Pozitívne | x Žiadne |    Negatívne |
| **Vplyvy na informatizáciu** |      Pozitívne | x   Žiadne |    Negatívne |
| **Vplyvy na služby pre občana z toho**     vplyvy služieb verejnej správy na občana     vplyvy na procesy služieb vo verejnej     správe |      Pozitívne | x   Žiadne |    Negatívne |
|      Pozitívne | x    Žiadne |    Negatívne |
| **10.  Poznámky** | | | |
| Pozitívny vplyv na rozpočet verejnej správy predstavuje spotrebná daň z alkoholického nápoja uhradená súkromnými výrobcami destilátu a tiež pokuty, ktoré bude môcť uložiť ministerstvo a colný úrad.  Vzhľadom k tomu, že v tomto momente nie je možné spoľahlivo odhadnúť počet fyzických osôb, ktoré sa zaregistrujú ako súkromní výrobcovia destilátu, nie je možné pozitívny vplyv na rozpočet verejnej správy nijak kvantifikovať. Predpokladá sa tiež obmedzený mierne negatívny vplyv na podnikateľské prostredie, ktorý však z rovnakého dôvodu nie je možné vopred presne určiť. | | | |
| **11.  Kontakt na spracovateľa** | | | |
| peter.antal@nrsr.sk | | | |
| **12.  Zdroje** | | | |
|  | | | |
| **13.  Stanovisko Komisie pre posudzovanie vybraných vplyvov z PPK** | | | |
| Materiál nebol predmetom PPK. | | | |